钦定古今图书集成/明伦汇编/氏族典/第097卷 > 《廖用贤尚友录》 > 苻黄眉
## 钦定古今图书集成/明伦汇编/氏族典/第097卷 > 《廖用贤尚友录》 > 苻黄眉

按《前秦录》：“黄眉，健之兄子也。神器秀拔，雄勇多奇略。
初为健辅军将军，遣镇洛阳。皇始三年，张遇之乱，黄
眉自洛阳来奔，健以为卫大将军、淮南王。生素与黄
眉友善，及即位，封为广平王。时生用法严酷，生舅强
平，直谏忤旨，生怒杀之。黄眉同苻飞、邓羌以太后故，
叩头切谏，生弗听，出黄眉为左冯翊。姚襄略地关中”，
生遣黄眉及建节将军邓羌率步骑万五千御之。襄
深沟固垒不战，黄眉遣羌先引骑三千，军于垒门挑
战。襄怒，尽锐出战。羌伪不胜，引骑而退，襄追之于平
原。羌回骑逆击，黄眉帅大众继至，大战斩之，尽俘其
众，黄眉等振旅而还。黄眉既立大功，生不加赏，每于
众中辱之。黄眉怒，谋杀生自立，事觉，伏诛。其王公亲
戚多有死者。